Suomalaisten mitta alkaa täyttyä pienimpiinkin yksityiskohtiin menevään sääntelyyn. Näin arvioi kansanedustaja Sanna Lauslahti (kok.) Puheenvuoron blogissaan.

Hän nostaa esimerkiksi eduskunnan edustalla perjantaina järjestetyn mielenosoituksen, joka koski ravintola-alaa ja alkoholisääntelyä.

- Pikkutarkkaa valvontaa ja älyttömyyksiin meneviä rajoituksia löytyy kaikkialta. Olemme sääntelyssä ja pienimpiinkin yksityiskohtiin menevässä normittamisessa luultavasti maailman kärkimaa, hän sanoo.

Lauslahti aloittaisi ”holhouksen keventämisurakan” ministeriöistä, joita hän kuvailee säännöstulvan alkulähteiksi. Myös eduskunnassa voidaan hänen mukaansa tarttua toimeen ja pysäyttää kaikki lakiesitykset, jotka lisäävät ”normitaakkaa”.

-Nyt riittää. Suomalaiset haluavat enemmän vapautta, enemmän tilaa omille valinnoille ja vähemmän virkamiehiä komentelemaan ja valvomaan elämäämme.